b'\n_START_ARTICLE_\nVila Bahovec\n_START_PARAGRAPH_\nVila Bahovec (tudi Bahov\xc4\x8deva vila) je nekdanja modernisti\xc4\x8dna vila, ki se je nahajala na Erjav\xc4\x8devi cesti 11 (Ljubljana) v neposredni bli\xc5\xbeini Cankarjevega doma._NEWLINE_Vila je dobila ime po graditelju in prvemu lastniku Leonu Bahovcu (1896-1972), ljubljanskemu lekarnarju.\n_START_SECTION_\nZgodovina\n_START_PARAGRAPH_\nBahovec je dal hi\xc5\xa1o zgraditi leta 1935 na podlagi na\xc4\x8drtov arhitekta Jo\xc5\xbeeta Mesarja. Imela je dve nadstropji, trinivojsko teraso, velik vrt z bazenom in vodnjakom. Sama vila je imela v visokem pritli\xc4\x8dju in nadstropju bivalne prostore, medtem ko so bili v kletnih in vrhnjih prostorih lekarni\xc5\xa1ki prostori. Medtem ko je samo zgradbo zasnoval Mesar, pa je notranjost hi\xc5\xa1e zasnoval arhitekt Edo Mihevc (na podlagi predlogov Leonove \xc5\xbeene Lidije) in vrt je zasnovala arhitektka Katarina Grasselli. Na vrtu se je nahajal vodnjak (fontana), na kateri so bili reliefetno upodobljeni \xc5\xa1tirje letni \xc4\x8dasi; izdelal ga je kipar Giuseppe Milani. Med pomembnej\xc5\xa1imi vidiki arhitekture vile je bila vklju\xc4\x8denost drevesa v samo arhitekturo; Mesar je tako pustil, da breza raste skozi vhodni nadstre\xc5\xa1ek._NEWLINE_Po drugi svetovni vojni so leta 1947 vilo nacionalizirali in jo predali Ivanu Ma\xc4\x8dku - Matiji, ki je v vili \xc5\xbeivel nadaljnjih 35 let. Potem ko je bil v neposredni bli\xc5\xbeini zgrajen Cankarjev dom, je Ma\xc4\x8dek dal vilo in brezo leta 1982 podreti, pri \xc4\x8demer je iz vile predhodno odstranil \xc5\xa1tiri reliefe, ki jih je preselil v novozgrajeno vilo na Sne\xc5\xbeni\xc5\xa1ki cesti._NEWLINE_Leta 1995 so novi lastniki Ma\xc4\x8dkove vile na Sne\xc5\xbeni\xc5\xa1ki cesti (Veleposlani\xc5\xa1tvo Italije v Sloveniji) vrnili reliefe dedi\xc4\x8dem Bahovca.'